Denel 'stort ineen', sakeredding gevra | Netwerk24
Deur William Horne 23 April 2021 17:28
Denel moet dringend in sakeredding geplaas word om te keer dat dié wapenvervaardiger heeltemal ineenstort.
"Hy is nou te na aan ineenstorting om dit verder te ignoreer."
'n Rooivalk-aanvalshelikopter met 'n geskuttoring deur Denel Mechatronics. Foto: Denel
Die beroep van die DA het Vrydag gekom nadat Denel, wat al jare insolvent is, in interne kommunikasie aangedui het dat hy nie die werknemers van Denel Dynamics se salarisse vir April sal kan betaal nie.
Dit is nou 'n volle jaar dat die meeste van Denel se afdelings nie volle salarisse kon betaal nie of werknemers se salarisse laat betaal het.
"Die enigste rasionele pad vorentoe is om die staatsonderneming in sakeredding te plaas, omdat reddingsboeie en regeringswaarborge nie sal help om die wapenvervaardiger te red nie," sê Michele Clarke, DA-LP, Vrydag in 'n verklaring.
Die kredietgradeerder Fitch het Denel reeds in Augustus net 12 maande gegee voordat hy ineenstort.
Fitch het Denel se gradering vir langtermyneffekte in Augustus tot vlak CC afgegradeer en sy korttermyneffekte nog 'n vlak laer op C, albei van vlak B af.
Eskom word twee vlakke hoër gegradeer.
Buiten vir die aankondiging van Denel Dynamics, een van die onderneming se grootste afdelings, oor salarisse, is sy kernbesigheid van voertuigvervaardiging ook in totale wanorde gedompel.
"Dié afdeling van Denel het heeltemal tot stilstand gekom en hulle het ook nie die kapitaal om tenders en kontrakte wat in die vooruitsig is, te finansier of om hulself te onderhou nie," sê Clarke.
"As daar nie 'n dringende ingryping is nie, sal die hele entiteit in duie stort. Dit is belangrik dat sakeredders die bestuur van die wapenvervaardiger oorneem en dat hulle 'n geloofwaardige plan opstel om sake by die entiteit in orde te kry.
"Anders as die skyn van 'n sakereddingsplan wat ons by die Suid-Afrikaanse Lugdiens (SAL) sien afspeel, wil ons hê die proses moet onafhanklik wees sonder enige onbehoorlike invloed van Pravin Gordhan, minister van openbare ondernemings, of sy departement.
"Dit moet 'n proses wees wat die letter van die wet volg, en dit moet nie beheer word deur die ANC se faksionaliteit of ideologiese oortuigings nie, maar ingevolge die reëls wat sakereddingsprosesse beheer."
Bronne na aan die saak by Denel het reeds in Desember aan Netwerk24 gesê sakeredding is op die horison en dat regstappe dalk sal moet volg om die proses af te dwing.
Denel is deur Armscor tans die hoofbron van verdedigingstegnologie vir die departement van verdediging.
Kenners het al gewaarsku as Denel sou ineenstort, sal die verdedigingsbedryf in Suid-Afrika daarmee saam tot niet gaan. Dit sal 'n groot invloed hê op die Suid-Afrikaanse weermag.